Title: Uvod u antropologiju izvedbe
Description: Knjiga je teatrološki rukopis koji pokušava jasno i pregledno odgovoriti na nekoliko pitanja temeljnih za (pred)historiju kazališta i povijest izvedbenih praksi promatranih s antropološkoga motrišta: Kako je nastalo kazalište? Zašto je nastalo kazalište? Postoji li neka prirodna potreba kod ljudi za izvedbenim praksama? Koliko je i kako nastanak kazališta/izvedbenih praksi društveno uvjetovan? Koliko su stare izvedbene prakse? Što je bilo u izvedbenim praksama prije kazališta? Što bi moglo biti u izvedbenim praksama nakon kazališta? Da bi se ovim pitanjima pristupilo pregledno i sustavno, a u isto vrijeme jasno i široj čitateljskoj publici razumljivo, potrebno je transdisciplinarno razmotriti i moguće odgovore, ali i nejasnoće i praznine vezane uz navedena pitanja u područjima povijesti kazališta, kazališne antropologije, psihologije kreativnosti, nove teatrologije, teorije izvedbe i kulturalnih studija. 
Subjects: Theater and society, History, Philosophical anthropology